Œuvres poétiques (Malherbe)/Victoire de la constance
# Œuvres poétiques (Malherbe)/Victoire de la constance

### III VICTOIRE DE LA CONSTANCE

Enfin cette beauté m’a la place renduë,

Qu’elle avoit contre moy si longtemps defenduë :

Mes vainqueurs sont vaincus ; ceux qui m’ont fait la loy,

﻿La reçoivent de moy.

J’honore tant la palme acquise en cette guerre

Que, si, victorieux des deux bouts de la terre,

J’avois mille lauriers de ma gloire témoins,

﻿Je les priserois moins.

Au repos où je suis, tout ce qui me travaille,

C’est la doute que j’ay qu’un malheur ne m’assaille,

Qui me separe d’elle, et me face lascher

﻿Un bien que j’ay si cher.

Il n’est rien icy-bas d’eternelle durée :

Une chose qui plaist n’est jamais asseurée ;

L’épine suit la rose, et ceux qui sont contens

﻿Ne le sont pas long-temps.

Et puis qui ne sçait point que la mer amoureuse

En sa bonace mesme est souvent dangereuse,

Et qu’on y voit tousjours quelques nouveaux rochers,

﻿Incognus aux nochers ?

Déja de toutes parts tout le monde m’eclaire ;

Et bien-tost les jaloux, ennuyez de se taire,

Si les vœux que je fais n’en detournent l’assaut

﻿Vont médire tout haut.

Peuple, qui me veux mal, et m’imputes à vice

D’avoir esté payé d’un fidelle service,

Où trouves-tu qu’il faille avoir semé son bien,

﻿Et ne recueillir rien ?

Voudrois-tu que ma dame, estant si bien servie

Refusast le plaisir où l’âge la convie,

Et qu’elle eust des rigueurs à qui mon amitié

﻿Ne sceust faire pitié ?

Ces vieux contes d’honneur, invisibles chimeres,

Qui naissent aux cerveaux des maris et des meres,

Estoient-ce impressions qui pûssent aveugler

﻿Un jugement si clair ?

Non, non ; elle a bien fait de m’estre favorable,

Voyant mon feu si grand et ma foy si durable ;

Et j’ay bien fait aussi d’asservir ma raison

﻿En si belle prison.

C’est peu d’experience à conduire sa vie,

De mesurer son aise au compas de l’envie,

Et perdre ce que l’âge a de fleur et de fruit

﻿Pour éviter un bruit.

De moy, que tout le monde à me nuire s’appreste,

Le Ciel à tous ses traits face un but de ma teste :

Je me suis résolu d’attendre le trépas,

﻿Et ne la quitter pas.

Plus j’y voy de hazard, plus j’y trouve d’amorce :

Où le danger est grand, c’est là que je m’efforce ;

En un sujet aisé moins de peine apportant,

﻿Je ne brusle pas tant.

Un courage élevé toute peine surmonte :

Les timides conseils n’ont rien que de la honte,

Et le front d’un guerrier aux combas étonné

﻿Jamais n’est couronné.

Soit la fin de mes jours contrainte ou naturelle,

S’il plaist à mes destins que je meure pour elle,

Amour en soit loué ! je ne veux un tombeau

﻿Plus heureux ny plus beau.

